title: Kommissionens afgørelse af 8. februar 2016 om indgåelse på Det Europæiske Atomenergifællesskabs vegne af protokollen til stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Montenegro på den anden side for at tage hensyn til Republikken Kroatiens tiltrædelse af Den Europæiske Union

text:
               11.2.2016

               DA

               Den Europæiske Unions Tidende

               C 52/5

         KOMMISSIONENS AFGØRELSE
   af 8. februar 2016
   om indgåelse på Det Europæiske Atomenergifællesskabs vegne af protokollen til stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Montenegro på den anden side for at tage hensyn til Republikken Kroatiens tiltrædelse af Den Europæiske Union
   (2016/C 52/04)
   EUROPA-KOMMISSIONEN HAR —
   under henvisning til traktaten om oprettelse af Det Europæiske Atomenergifællesskab, særlig artikel 101, stk. 2,
   under henvisning til Rådets afgørelse om godkendelse af Kommissionens indgåelse på Det Europæiske Atomenergifællesskabs vegne af protokollen til stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Montenegro på den anden side for at tage hensyn til Republikken Kroatiens tiltrædelse af Den Europæiske Union (»protokollen«), og
   ud fra følgende betragtninger:

               (1)

               Indgåelsen af protokollen er omfattet af en særskilt procedure for så vidt angår anliggender henhørende under traktaten om Den Europæiske Union og traktaten om Den Europæiske Unions funktionsmåde på den ene side og for så vidt angår anliggender henhørende under traktaten om oprettelse af Det Europæiske Atomenergifællesskab på den anden side.

               (2)

               Den 13. maj 2014 vedtog Rådet afgørelse 2014/321/EU (1) om indgåelse af protokollen på vegne af Den Europæiske Union og dens medlemsstater i henhold til artikel 218, stk. 6, i traktaten om Den Europæiske Unions funktionsmåde og artikel 6, stk. 2, i akten om Kroatiens tiltrædelse.

               (3)

               Rådet vedtog den 22. oktober 2013 afgørelse 2014/315/Euratom (2) om godkendelse af Europa-Kommissionens indgåelse af protokollen på Det Europæiske Atomenergifællesskabs vegne.

               (4)

               Protokollen bør også indgås på Det Europæiske Atomenergifællesskabs vegne for så vidt angår anliggender henhørende under traktaten om oprettelse af Det Europæiske Atomenergifællesskab —

         BESTEMT FØLGENDE:
   Artikel 1
   Indgåelsen på Det Europæiske Atomenergifællesskabs vegne af en protokol til stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Montenegro på den anden side for at tage hensyn til Republikken Kroatiens tiltrædelse af Den Europæiske Union (»protokollen«) (3) godkendes hermed.
   Artikel 2
   Formanden for Kommissionen bemyndiges hermed til at tage alle de nødvendige skridt på Det Europæiske Atomenergifællesskabs vegne for at udtrykke Det Europæiske Atomenergifællesskabs samtykke til at blive bundet af protokollen, særligt at deponere den erklæring, der er omhandlet i protokollens artikel 11.
   Artikel 3
   Denne afgørelse træder i kraft på dagen for vedtagelsen.

      Udfærdiget i Bruxelles, den 8. februar 2016.

            På Kommissionens vegne

         Jean-Claude JUNCKER

            Formand

      (1)  Rådets afgørelse 2014/321/EU af 13. maj 2014 om indgåelse på Den Europæiske Unions og dens medlemsstaters vegne af protokollen til stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Montenegro på den anden side for at tage hensyn til Republikken Kroatiens tiltrædelse af Den Europæiske Union (EUT L 165 af 4.6.2014, s. 30).

      (2)  Rådets afgørelse 2014/315/Euratom af 22. oktober 2013 om godkendelse af Europa-Kommissionens indgåelse på Det Europæiske Atomenergifællesskabs vegne af protokollen til stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Montenegro på den anden side for at tage hensyn til Republikken Kroatiens tiltrædelse af Den Europæiske Union (EUT L 165 af 4.6.2014, s. 1).

      (3)  EUT L 93 af 28.3.2014, s. 2.


title: 2006/145/EF: Rådets afgørelse af  20. februar 2006  om principperne, prioriteterne og betingelserne for tiltrædelsespartnerskabet med Kroatien og om ophævelse af afgørelse 2004/648/EF

text:
               25.2.2006

               DA

               Den Europæiske Unions Tidende

               L 55/30

      RÅDETS AFGØRELSE

   af 20. februar 2006
   om principperne, prioriteterne og betingelserne for tiltrædelsespartnerskabet med Kroatien og om ophævelse af afgørelse 2004/648/EF
   (2006/145/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab,
   under henvisning til Rådets forordning (EF) nr. 533/2004 af 22. marts 2004 om etablering af europæiske partnerskaber inden for rammerne af stabiliserings- og associeringsprocessen (1), særlig artikel 1a og 2,
   under henvisning til forslag fra Kommissionen, og
   ud fra følgende betragtninger:

               (1)

               Det Europæiske Råd i Thessaloniki den 19.-20. juni 2003 tilsluttede sig indførelsen af partnerskaber som et middel til at virkeliggøre det europæiske perspektiv for landene i det vestlige Balkan inden for rammerne af stabiliserings- og associeringsprocessen.

               (2)

               Det er fastsat i forordning (EF) nr. 533/2004, at Rådet skal træffe afgørelse om principperne, prioriteterne og betingelserne for tiltrædelsespartnerskaberne og om enhver efterfølgende tilpasning af disse.

               (3)

               Den 13. september 2004 vedtog Rådet et europæisk partnerskab med Kroatien (2).

               (4)

               Den 3. oktober 2005 indledte medlemsstaterne forhandlinger med Kroatien om tiltrædelse af Den Europæiske Union. Udviklingen i forhandlingerne vil afhænge af Kroatiens fremskridt med hensyn til at forberede tiltrædelsen, som bl.a. vil blive målt i forhold til gennemførelsen af partnerskabet som jævnligt revideret.

               (5)

               Det er derfor relevant at vedtage et tiltrædelsespartnerskab, der opdaterer det nuværende partnerskab, for derved at fastsætte ajourførte prioriteter for en yderligere indsats på grundlag af konklusionerne i fremskridtsrapporten fra 2005 om Kroatiens forberedelser til yderligere integration med Den Europæiske Union.

               (6)

               Det fremgår af forordning (EF) nr. 533/2004, at opfølgningen af tiltrædelsespartnerskaberne vil blive sikret inden for rammerne af de mekanismer, der er etableret som led i stabiliserings- og associeringsprocessen.

               (7)

               For at forberede yderligere integration med Den Europæiske Union bør Kroatien opstille en plan, herunder en tidsplan, med specifikke foranstaltninger til opfyldelse af dette tiltrædelsespartnerskabs prioriteter.

               (8)

               Afgørelse 2004/648/EF bør derfor ophæves —

         TRUFFET FØLGENDE AFGØRELSE:
   Artikel 1
   I overensstemmelse med artikel 1a i forordning (EF) nr. 533/2004 er principperne, prioriteterne og betingelserne for tiltrædelsespartnerskabet med Kroatien fastlagt i bilaget, som udgør en integrerende del af denne afgørelse.
   Artikel 2
   Gennemførelsen af tiltrædelsespartnerskabet undersøges ved hjælp af de mekanismer, der er etableret som led i stabiliserings- og associeringsprocessen, især Kommissionens årlige fremskridtsrapporter.
   Artikel 3
   Afgørelse 2004/648/EF ophæves.
   Artikel 4
   Denne afgørelse træder i kraft på tredjedagen efter offentliggørelsen i Den Europæiske Unions Tidende.

      Udfærdiget i Bruxelles, den 20. februar 2006.

            På Rådets vegne

         J. PRÖLL

            Formand

      (1)  EUT L 86 af 24.3.2004, s. 1. Ændret ved forordning (EF) nr. 269/2006 (EUT L 47 af 17.2.2006, s. 7).

      (2)  Rådets afgørelse 2004/648/EF af 13. september 2004 om principperne, prioriteterne og betingelserne for det europæiske partnerskab med Kroatien (EUT L 297 af 22.9.2004, s. 19).

      BILAG
      KROATIEN: TILTRÆDELSESPARTNERSKAB 2005
      1.   INDLEDNING
      Det Europæiske Råd i Thessaloniki tilsluttede sig indførelsen af partnerskaber som et middel til at virkeliggøre det europæiske perspektiv for landene i det vestlige Balkan inden for rammerne af stabiliserings- og associeringsprocessen.
      Rådet vedtog et europæisk partnerskab med Kroatien den 13. september 2004. Den 3. oktober 2005 indledte medlemsstaterne forhandlinger med Kroatien om tiltrædelse af Den Europæiske Union. Det er hensigtsmæssigt at vedtage et tiltrædelsespartnerskab, der ajourfører det tidligere europæiske partnerskab på grundlag af konklusionerne i Kommissionens fremskridtsrapport for 2005 om Kroatien. I det nye tiltrædelsespartnerskab fastsættes der nye prioriteter for områder, hvor der skal sættes ind. De nye prioriteter er tilpasset landets specifikke behov og forberedelsesniveau og vil blive ajourført om fornødent. Tiltrædelsespartnerskabet fastsætter også retningslinjer for finansiel bistand til landet.
      Kroatien forventes at udarbejde en plan, herunder en tidsplan, med specifikke foranstaltninger til opfyldelse af tiltrædelsespartnerskabets prioriteter.
      2.   PRINCIPPER
      Stabiliserings- og associeringsprocessen skal fortsat danne grundlag for de vestlige Balkanlandes tilnærmelse til EU hele vejen indtil deres fremtidige tiltrædelse.
      De identificerede hovedprioriteter for Kroatien vedrører evnen til at gøre fremskridt med hensyn til at forberede sig til tiltrædelse og navnlig evnen til at opfylde de kriterier, som Det Europæiske Råd fastlagde på mødet i København i 1993, og betingelserne for stabiliserings- og associeringsprocessen, navnlig dem, som Rådet fastsatte i sine konklusioner af 29. april 1997 og 21.-22. juni 1999, samt indholdet af sluterklæringen fra Zagreb-topmødet den 24. november 2000, Thessaloniki-dagsordenen og kravene i de rammer for forhandlinger, som Rådet vedtog den 3. oktober 2005.
      3.   PRIORITETER
      De prioriteter, der er opført i dette tiltrædelsespartnerskab, er blevet udvalgt på det grundlag, at det er realistisk at forvente, at Kroatien kan indfri dem fuldt ud eller sikre en væsentlig udvikling i løbet af de nærmeste få år. Der sondres mellem kortfristede prioriteter, som forventes realiseret i løbet af et til to år, og mellemfristede prioriteter, som forventes realiseret i løbet af tre til fire år. Prioriteterne vedrører både lovgivning som sådan og implementering af lovgivning. I betragtning af de betydelige omkostninger, som er nødvendige for at gennemføre og håndhæve gældende EU-ret, samt kompleksiteten af EU’s krav på visse områder omfatter partnerskabet på dette stadium ikke alle vigtige opgaver. Der vil i fremtidige partnerskaber blive tale om yderligere prioriteter i tråd med de fremskridt, der gøres i landet.
      For de kortfristede prioriteters vedkommende er nøgleprioriteterne identificeret og grupperet sammen i begyndelsen af afsnit 3.1. Den rækkefølge, som nøgleprioriteterne er anført i, er ikke udtryk for en indbyrdes rangorden.
      3.1.   KORTFRISTEDE PRIORITETER
      Nøgleprioriteter

                  —

                  Gennemføre strategien og handlingsplanen for reform af retsvæsenet i konsultation med interesserede organer, herunder vedtagelse af nødvendig ny lovgivning.

                  —

                  Vedtage og begynde at gennemføre en national strategi for forebyggelse og bekæmpelse af korruption samt sørge for den nødvendige koordination mellem de relevante regeringskontorer og -organer, der er involveret i dens gennemførelse; herunder skal Kontoret for Afskaffelse af Korruption og Organiseret Kriminalitet gøres fuldt funktionsdygtigt.

                  —

                  Fremskynde gennemførelsen af forfatningsloven om nationale mindretal. Det haster især med at tage skridt til at sikre proportionel repræsentation af mindretal i lokale og regionale selvstyrende enheder, i statsforvaltningen og retlige instanser samt i offentlige organer.

                  —

                  Fuldføre processen i forbindelse med flygtninges tilbagevenden, herunder alle sager vedrørende tilbagelevering af ejendomme, genopbygning og bolighjælp til tidligere lejere, samt yderligere forbedre det regionale samarbejde med henblik på at fremskynde flygtninges tilbagevenden og lokal integration, navnlig ved at bidrage til gennemførelsen af Sarajevo-erklæringen.

                  —

                  Fortsætte bestræbelserne på forsoning mellem borgere i regionen.

                  —

                  Fortsat samarbejde fuldt ud med Det Internationale Krigsforbrydertribunal vedrørende det Tidligere Jugoslavien.

                  —

                  Arbejde for at finde endelige løsninger på udestående bilaterale spørgsmål, særlig grænseproblemer med Slovenien, Serbien og Montenegro og Bosnien-Hercegovina.

                  —

                  Sikre, at alle de forpligtelser bl.a. på det konkurrencepolitiske område, som landet har påtaget sig i henhold til stabiliserings- og associeringsaftalen, gennemføres korrekt, idet der især er behov for at vedtage og gennemføre en omstruktureringsplan for stålsektoren og erhvervelse af fast ejendom. Afslutte igangværende og kommende forhandlinger om handelsanliggender i forbindelse med stabiliserings- og associeringsaftalen (f.eks. vedrørende en protokol om indførelse af et toldkontingent for sukker, udvidelsesprotokollen og yderligere handelsindrømmelser for landbrugs- og fiskerivarer) og sikre korrekt gennemførelse af resultaterne heraf.

            Politiske kriterier
      Demokrati og retsstatsforhold

                  —

                  Træffe foranstaltninger til indførelse af en konsekvent og varig valglovgivning, som regulerer spørgsmål som valglister, stemmeafgivelse uden for landet og kampagnefinansiering på en gennemsigtig måde.

            Offentlig forvaltning

                  —

                  Fuldt ud gennemføre reformer af den offentlige forvaltning vedrørende ansættelse, forfremmelse og uddannelse samt forbedre forvaltningen af menneskelige ressourcer i alle offentlige forvaltningsorganer for at sikre ansvarlighed, effektivitet, åbenhed, gennemsigtighed, afpolitisering og et højt professionelt niveau i den offentlige tjeneste.

                  —

                  Sikre en effektiv opfølgning af identificerede mangler med hensyn til civil kontrol med alle sikkerhedstjenester.

            Retsvæsenet

                  —

                  Gøre fremskridt med hensyn til at reducere antallet af ubehandlede sager ved domstolene.

                  —

                  Gøre fremskridt med hensyn til at rationalisere domstolenes organisering, herunder udvikle moderne it-systemer.

                  —

                  Etablere et åbent, retfærdigt og gennemsigtigt ansættelses-, evaluerings- og forfremmelsessystem og øge professionalismen i retsvæsenet ved at sikre tilstrækkelig statslig finansiering til højkvalitetsuddannelse af dommere, anklagere og administrativt personale.

                  —

                  Træffe foranstaltninger til at sikre en korrekt og fuldstændig gennemførelse af domstolenes afgørelser.

                  —

                  Sikre adgangen til domstolene og til retshjælp samt stille de nødvendige budgetmidler herfor til rådighed; forbedre uddannelsen i EU-lovgivningen.

            Antikorruptionspolitik

                  —

                  Fortsætte med at udvikle regler for adfærd og etik for embedsmænd og valgte repræsentanter samt handlingsplaner for forebyggelse af korruption i de relevante retshåndhævelsesorganer (grænsepoliti, politi, toldvæsen og retsvæsen).

                  —

                  Tage skridt til at sikre, at de retlige rammer for bekæmpelse af korruption bliver tilpasset og ensartet gennemført og håndhævet samt sikre en øget indsats for proaktivt at forebygge, afsløre og effektivt bekæmpe korruption, især på højt plan.

                  —

                  Træffe konkrete foranstaltninger til at øge bevidstheden om, at korruption er en alvorlig forbrydelse.

            Menneskerettigheder og beskyttelse af mindretal

                  —

                  Fremme respekt for og beskyttelse af mindretal i overensstemmelse med den europæiske menneskerettighedskonvention og principperne i Europarådets rammekonvention om beskyttelse af nationale mindretal samt bedste praksis i EU’s medlemsstater.

                  —

                  Sikre, at alle tilfælde af etnisk motiverede forbrydelser undersøges ordentligt og retsforfølges.

                  —

                  Fortsætte med at gennemføre strategien og handlingsplanen for beskyttelse og integration af romaer og sikre, at de nødvendige midler er til rådighed.

                  —

                  Udarbejde og begynde at gennemføre en samlet strategi mod diskrimination.

                  —

                  Revidere lovgivningen om audiovisuelle medier i overensstemmelse med de henstillinger, der i februar 2004 blev udarbejdet af Europarådets, Kommissionens og OSCE’s fælles ekspertmission. Navnlig revidere loven om elektroniske medier med henblik på at sikre gennemsigtige, forudsigelige og effektive regulerende rammer samt politisk uafhængighed for Rådet for Elektroniske Medier; sikre, at det kroatiske radio- og fjernsynsselskab og dets programråd arbejder uafhængigt og forbliver stabilt, mens den kroatiske radio- og fjernsynslov revideres. Tage yderligere skridt til effektivt at afkriminalisere injurier.

            Regionale spørgsmål og internationale forpligtelser

                  —

                  Væsentligt forbedre gennemførelsen af retssager vedrørende krigsforbrydelser, navnlig ved at sørge for, at den etniske forskelsbehandling af serbere ophører, samt anvendelse af en ensartet standard for strafansvar uanset national oprindelse.

                  —

                  For så vidt angår flygtninges tilbagevenden straks færdigbehandle de anmodninger om genopbygning af boliger, der allerede er indgivet; genopbygge alle huse, hvor der foreligger en positiv afgørelse ved udgangen af 2005, og ved udgangen af 2006 genopbygge alle andre huse, hvorom der vil blive truffet en positiv afgørelse. Fuldføre tilbageleveringen af huse uden yderligere forsinkelser.

                  —

                  Hurtigst muligt påbegynde og afslutte gennemførelsen af bolighjælpsprogrammet for de flygtninge, der har mistet leje/besiddelsesrettigheder uden for områder af særlig interesse for staten, samt fremskynde gennemførelsen af bolighjælpsprogrammet for flygtninge, som vender tilbage til områder af særlig interesse for staten. Sikre en hensigtsmæssig oplysnings- og informationskampagne.

                  —

                  Sikre tilstrækkelig koordination og samarbejde mellem alle relevante centrale og lokale myndigheder om spørgsmål i forbindelse med flygtninges tilbagevenden.

                  —

                  Skabe sociale og økonomiske betingelser for at fremme reintegration af tilbagevendende og de modtagende lokalsamfunds accept af de tilbagevendte, herunder gennem regionale udviklingsprogrammer i de berørte områder. Genåbne muligheden for at anmode om validering og behandle alle anmodninger, der er fremsat efter udløbet af den tidligere frist.

                  —

                  Gennemføre aftaler med nabolande i fuldt omfang, især om handel, bekæmpelse af organiseret kriminalitet, grænseforvaltning og tilbagetagelse, grænseoverskridende samarbejde og retligt og politimæssigt samarbejde, herunder samarbejde om krigsforbrydelser, samt indgå sådanne aftaler, hvor dette endnu ikke er sket.

            Økonomiske kriterier

                  —

                  Gennemføre forsigtige, stabilitetsorienterede makroøkonomiske politikker, herunder udvikle markedsbaserede monetære instrumenter for at forbedre pengepolitikkens effektivitet.

                  —

                  Styrke den fiskale konsolidering på grundlag af permanente strukturforanstaltninger, navnlig på områderne subsidier og sociale udgifter, og løse spørgsmålet om tilbagebetaling af såkaldt »gammel pensionsgæld« på en måde, der ikke bringer den fiskale konsolidering i fare. Begynde at tage yderligere skridt mod en samlet reform af sundhedssektoren med henblik på at forbedre dens finansielle situation.

                  —

                  Fortsætte strukturreformer af de offentlige finanser, især inden for udgiftsforvaltning. Etablere en gennemsigtig og effektiv gældsforvaltningskapacitet.

                  —

                  Fremskynde privatiseringen af selskaber i Privatiseringsfondens portefølje. Fremskynde omstruktureringen og privatiseringen eller likvidationen af store statsejede virksomheder, navnlig inden for landbruget og stål- og skibsbygningsindustrien. Tage yderligere skridt med hensyn til omstrukturering og/eller privatisering af offentlige selskaber (telekommunikation, energi, olie osv.). Gøre privatiseringsprocessen mere gennemsigtig.

                  —

                  Yderligere forbedre erhvervsklimaet ved at forenkle reglerne for markedsadgang og -afgang. Navnlig gøre registreringsprocedurer hurtigere, forbedre gennemførelsen af konkursregler og forbedre vilkårene for udvikling af private virksomheder og udenlandske direkte investeringer, bl.a. ved at forbedre effektiviteten i administrationen.

                  —

                  Fremskynde landreformer, navnlig registrering og privatisering af landbrugsjord, gennem etablering af et moderne og effektivt matrikelregister for at fjerne de nuværende hindringer for udvikling af land- og boligmarkedet.

                  —

                  Udarbejde makroøkonomiske statistikker.

            Evne til at påtage sig forpligtelserne ved medlemskab
      Frie varebevægelser

                  —

                  Fuldføre omstruktureringen af de nuværende lovgivningsmæssige og institutionelle rammer for at sikre en adskillelse af funktionerne vedrørende regulering, akkreditering, standardisering og varecertificering samt etablere markedstilsynsstrukturer, der er forenelige med gældende EU-ret. Fremskynde overtagelsen af EU-standarder. Fortsætte arbejdet med at gennemføre direktiverne efter den gamle og den nye metode.

                  —

                  Påbegynde en screening af den nationale lovgivning med henblik på at identificere uoverensstemmelser med EF-traktatens artikel 28-30, planlægge afhjælpningen heraf og forebygge indførelsen af nye hindringer.

            Ret til etablering og fri udveksling af tjenesteydelser

                  —

                  Begynde tilpasning til EU-retten om gensidig anerkendelse af erhvervskvalifikationer, herunder etablere den nødvendige administrative kapacitet.

                  —

                  Påbegynde en screening af den nationale lovgivning med henblik på at identificere begrænsninger af retten til etablering og den frie udveksling af tjenesteydelser, planlægge afhjælpningen heraf og forebygge indførelsen af nye hindringer.

                  —

                  Styrke den nationale tilsynsmyndigheds kapacitet på området for postale tjenesteydelser og sikre dens uafhængighed.

            Frie kapitalbevægelser

                  —

                  Forbedre lovgivningen om bekæmpelse af hvidvaskning af penge og begynde at sikre en effektiv gennemførelse. Styrke den finansielle efterforskningsenheds (FIU) administrative kapacitet og forbedre dens samarbejde med andre institutioner, der er involveret i bekæmpelsen af hvidvaskning af penge.

                  —

                  Strømline procedurerne for at tillade EU-borgere at købe fast ejendom på et ikke-diskriminerende grundlag og væsentligt reducere den store mængde ubehandlede anmodninger.

            Offentlige indkøb

                  —

                  Fuldføre tilpasningen af Kroatiens lovgivning om offentlige indkøb og gennemførelsesbestemmelserne hertil, også med hensyn til offentlige kontrakter, bevillinger og klageprocedurer.

                  —

                  Styrke den administrative kapacitet hos Kontoret for Offentlige Indkøb, så det kan udføre de funktioner, det er pålagt af loven om offentlige indkøb.

            Lovgivning om intellektuel ejendomsret

                  —

                  Forbedre håndhævelsen af intellektuelle, industrielle og kommercielle ejendomsrettigheder, især ved at styrke den administrative kapacitet hos bl.a. retshåndhævelsesorganer og retsvæsenet.

            Konkurrence

                  —

                  Sikre en yderligere tilpasning af den primære og sekundære lovgivning, så det bliver muligt at foretage en effektiv antitrust- og statsstøttekontrol med bindende afgørelser for alle økonomiske sektorer og, for så vidt angår statsstøtte, for både støtteordninger og individuelle støtteforanstaltninger.

                  —

                  Styrke Konkurrenceorganets administrative kapacitet og uafhængighed på såvel statsstøtte- som antitrustområdet. Sikre, at retsvæsenet udvikles og uddannes i konkurrenceanliggender.

                  —

                  Forbedre håndhævelsen af antitrustlovgivningen, især gennem en øget indsats for at forebygge alvorlige konkurrenceforvridninger samt indførelse af en bødeordning. Forbedre håndhævelsen af statsstøttelovgivningen, især ved at sikre overholdelse af notificeringsforpligtelser og proaktiv vurdering af alle støtteforanstaltninger.

                  —

                  Sikre, at eksisterende statsstøtteordninger og al fiskal lovgivning tilpasses EU’s statsstøttelovgivning.

                  —

                  Vedtage og begynde at gennemføre bæredygtige omstruktureringsprogrammer i stål- og skibsbygningssektoren i overensstemmelse med EU’s krav for bl.a. at sikre, at al støtte er i overensstemmelse med gældende EU-ret.

                  —

                  Sikre statsstøttens gennemsigtighed ved at udarbejde et samlet statsstøtteregister og rapportere om alle gældende statsstøtteforanstaltninger på alle administrative niveauer samt øge bevidstheden om konkurrenceprincipper.

            Finansielle tjenesteydelser

                  —

                  Styrke regler og administrative rammer for tilsynet med finansielle tjenesteydelser og navnlig forberede overgangen til den planlagte integrerede tilsynsmyndighed for ikke-bankmæssige finansielle tjenesteydelser.

                  —

                  Forberede indførelsen af de nye kapitalkravsrammer for kreditinstitutioner og investeringsfirmaer.

            Informationssamfund og medier

                  —

                  Yderligere styrke den nationale tilsynsmyndigheds kapacitet på området for telekommunikation og sikre dens uafhængighed.

            Landbrug og udvikling af landdistrikterne

                  —

                  Sikre et fuldt funktionsdygtigt Sapard/Ipard-organ.

                  —

                  Fremskynde arbejdet med at etablere et velfungerende matrikelidentifikationssystem og et identifikations- og registreringssystem for kvæg.

                  —

                  Forbedre indsamlingen og behandlingen af landbrugsstatistikker i overensstemmelse med de standarder og metoder, der anvendes i EU.

                  —

                  Udarbejde en strategi for udvikling af landdistrikterne og policy-instrumenter for udarbejdelse, gennemførelse, forvaltning, overvågning, kontrol og evaluering af programmer for udvikling af landdistrikterne.

            Fødevaresikkerhed, veterinær- og plantesundhedspolitik

                  —

                  Fortsætte tilpasningen i veterinær- og plantesundhedssektoren, forbedre inspektionssystemerne, modernisere landbrugsfødevarevirksomheder, så de opfylder EU’s hygiejnekrav.

                  —

                  Udvikle en samlet strategi for fødevaresikkerhed samt veterinær- og plantesundhedspolitik. Styrke de nødvendige administrative strukturer og forbedre koordinationen mellem dem for at sikre en samlet tilgang til forbedringen af fødevaresikkerheden i hele fødekæden.

            Fiskeri

                  —

                  Styrke administrative strukturer og navnlig inspektionsstrukturer for fiskeripolitikken.

                  —

                  Begynde at oprette et edb-register over fiskerfartøjer.

                  —

                  For så vidt angår den beskyttede miljø- og fiskerizone, som Kroatien ensidigt har erklæret, fortsætte gennemførelsen af den trepartsaftale, der blev indgået i juni 2004.

            Transportpolitik

                  —

                  Fortsætte gennemførelsen af EU-standarder for social og teknisk lovgivning om vejtransport og af sikkerhedsstandarder for søtransport.

                  —

                  Styrke den administrative kapacitet i jernbanesektoren.

                  —

                  Sikre etablering af et uafhængigt organ for undersøgelse af ulykker og styrke de nationale regulerende myndigheder i luftfartssektoren.

                  —

                  Indgå en aftale om det fælleseuropæiske luftfartsområde (ECAA) med en protokol om overgangsforanstaltninger for gennemførelse af EU’s luftfartslovgivning.

            Energi

                  —

                  Fortsætte gennemførelsen af gældende EU-ret om gas og elektricitet.

                  —

                  Sikre, at de nationale regulerende myndigheder har operationel kapacitet og fungerer uafhængigt.

                  —

                  Begynde at gennemføre de forpligtelser, landet har påtaget sig i forbindelse med traktaten om energifællesskabet.

                  —

                  Styrke den administrative kapacitet og forbedre tilpasningen til gældende EU-ret om energieffektivitet, vedvarende energi og på atomenergiområdet samt sikre et højt nukleart sikkerhedsniveau og en høj strålingsbeskyttelse.

            Beskatning

                  —

                  Fremskynde tilpasningen af skattelovgivningen til gældende EU-ret og sikre, at den håndhæves effektivt, idet der skal rettes en særlig opmærksomhed mod at inkludere frizoner i momsordningens territoriale anvendelsesområde samt mod at afskaffe de nuværende nulmomssatser.

                  —

                  Begynde tilpasningen til gældende EU-ret på området for direkte beskatning, herunder bestemmelser om udveksling af informationer med medlemsstater, med henblik på at lette håndhævelsen af foranstaltninger mod unddragelse og omgåelse.

                  —

                  Forpligte sig til at overholde principperne i adfærdskodeksen for erhvervsbeskatning og sikre, at nye skatteforanstaltninger er i overensstemmelse med disse principper.

                  —

                  Styrke skatte- og toldforvaltningernes kapacitet væsentligt, især med hensyn til opkrævnings- og kontrolfunktioner; fortsætte arbejdet for en velfungerende og tilstrækkeligt bemandet punktafgiftstjeneste; forenkle procedurer, så skattesvig kan retsforfølges effektivt.

                  —

                  Fortsætte med at udvikle de nødvendige it-systemer, så det bliver muligt at udveksle elektroniske data med EU og dets medlemsstater.

            Statistik

                  —

                  Styrke det kroatiske statistiske kontors administrative kapacitet, reformere dets regionale kontorer og forbedre koordinationen med andre producenter af officielle statistikker.

                  —

                  Udarbejde erhvervs- og socialstatistikker.

            Socialpolitik og beskæftigelse

                  —

                  Fortsætte tilpasningen til gældende EU-ret for så vidt angår arbejdsret, sundhed og sikkerhed, lighed mellem mænd og kvinder samt bekæmpelse af diskrimination.

                  —

                  Styrke beslægtede administrative og håndhævelsesmæssige strukturer og koordinationen mellem ministerierne.

            Virksomheds- og industripolitik

                  —

                  Yderligere forenkle og fremskynde procedurerne for registrering af virksomheder; indføre onlineadgang til udvalgte statslige faciliteter for små og mellemstore virksomheder; yderligere udarbejde konsekvensanalyser for regler.

                  —

                  Fortsætte gennemførelsen af det europæiske charter for små virksomheder.

            Regionalpolitik og koordination af strukturinstrumenterne

                  —

                  Udarbejde en omfattende og sammenhængende strategi for regionaludvikling.

                  —

                  Udvælge de forvaltningsmyndigheder og -organer, der skal gennemføre strukturinstrumenter, samt opbygge deres kapacitet.

            Retfærdighed, frihed og sikkerhed

                  —

                  Styrke grænseforvaltningen, særlig ved at styrke overvågningen af søgrænserne; gennemføre den integrerede grænseforvaltningsstrategi (herunder tilbagetagelse); øge investeringerne i teknisk udstyr og infrastruktur; ansætte yderligere personale og tilvejebringe en tilstrækkelig uddannelsesinfrastruktur.

                  —

                  Forbedre det udstyr, der benyttes til at afsløre forfalskede dokumenter, og uddanne personalet på ambassader og konsulater.

                  —

                  Yderligere tilpasse asyllovgivningen til gældende EU-ret. Etablere et permanent nationalt modtagelsescenter for asylansøgere.

                  —

                  Forbedre koordinationen mellem retshåndhævelsesorganer og retsvæsenet, især i forbindelse med økonomisk kriminalitet, organiseret kriminalitet, svig, hvidvaskning af penge og korruption; forstærke kampen mod narkotikahandel samt øge indsatsen for at forebygge narkotikamisbrug og begrænse efterspørgslen efter narkotika; sikre effektive foranstaltninger til bekæmpelse af menneskehandel samt menneskesmugling over grænserne, især med passende vægt på forebyggelse, beskyttelse og social reintegration af ofre. Sørge for, at retshåndhævelsesorganer får den nødvendige særlige uddannelse.

                  —

                  Øge det internationale samarbejde om terrorisme og til fulde gennemføre de relevante internationale konventioner; forbedre samarbejdet og informationsudvekslingen mellem politiet og efterretningstjenesterne internt i landet og med andre stater; øge indsatsen for at forebygge finansiering og forberedelse af terrorhandlinger.

            Miljø

                  —

                  Fortsætte med at udarbejde horisontal lovgivning, herunder om vurdering af virkninger for miljøet og inddragelse af offentligheden.

                  —

                  Klart definere ansvarsområder og på nationalt og regionalt plan styrke den administrative og operationelle kapacitet til at sikre planlægning, herunder udarbejdelse af finansielle strategier.

                  —

                  Fortsætte med at styrke nationale og regionale inspektionstjenesters kapacitet og sætte dem i stand til at håndhæve miljølovgivningen effektivt.

                  —

                  Hurtigst muligt vedtage og begynde at gennemføre en national affaldsforvaltningsplan.

            Toldunion

                  —

                  Fortsætte med at styrke toldmyndighedernes administrative og operationelle kapacitet, især til at kontrollere præferentielle oprindelsesregler, samt fremskynde tilpasningen til gældende EU-ret. Gøre tolduddannelsescentret fuldt funktionsdygtigt.

                  —

                  Fortsætte med at udvikle de nødvendige it-systemer, så det bliver muligt at udveksle elektroniske data med EU og dets medlemsstater.

                  —

                  Vedtage og gennemføre etiske regler for toldmyndighederne.

            Eksterne forbindelser

                  —

                  Fortsætte handelsliberaliseringspolitikken med gennemførelse af stabiliserings- og associeringsaftalen, WTO-forpligtelser og bilaterale frihandelsaftaler. Arbejde hen imod den fremtidige regionale frihandelsaftale i Sydøsteuropa.

                  —

                  Sikre, at handelsbeskyttelsesforanstaltninger er i overensstemmelse med landets forpligtelser i henhold til stabiliserings- og associeringsaftalen og WTO.

                  —

                  Afslutte forhandlingerne og fuldt ud gennemføre protokollen om indførelse af et toldkontingent for sukker i stabiliserings- og associeringsaftalen med henblik på at forberede Kroatiens sukkersektor på de tilpasninger, der er påkrævet, for at den kan fungere i et realistisk og økonomisk bæredygtigt miljø. Resultaterne af forhandlingerne om protokollen vil ikke foregribe resultatet af tiltrædelsesforhandlingerne.

            Finanskontrol

                  —

                  Vedtage sammenhængende regler for offentlig intern finanskontrol på grundlag af strategidokumentet.

                  —

                  Fortsætte med at etablere og styrke de offentlige interne kontrolfunktioner med passende personale, uddannelse og udstyr.

                  —

                  Etablere effektive procedurer for afsløring, behandling og opfølgning af samt underretning af Kommissionen om uregelmæssigheder og tilfælde af formodet svig, som påvirker Fællesskabets finansielle interesser, og etablere de administrative strukturer, som er nødvendige for en effektiv og forholdsmæssig beskyttelse af disse interesser og for samarbejdet med Det Europæiske Kontor for Bekæmpelse af Svig.

            3.2.   MELLEMFRISTEDE PRIORITETER
      Politiske kriterier
      Demokrati og retsstatsforhold
      Offentlig forvaltning

                  —

                  Fortsætte opbygningen af de institutioner, der er af direkte relevans for gældende EU-ret, og foretage reformer for generelt at forbedre den offentlige forvaltnings effektivitet.

            Retsvæsenet

                  —

                  Fortsætte gennemførelsen af reformerne af retsvæsenet, herunder uddannelse, og træffe foranstaltninger til yderligere at reducere efterslæbet af ubehandlede sager ved alle domstole.

                  —

                  Fortsætte med at rationalisere domstolenes organisering, herunder udvikle moderne it-systemer.

                  —

                  Sikre, at domstolenes afgørelser håndhæves konstant og effektivt.

            Antikorruptionspolitik

                  —

                  Gøre yderligere fremskridt i bekæmpelsen af korruption og gennemføre den dermed forbundne lovgivning. Navnlig oprette specialiserede enheder til at bekæmpe korruption i de relevante tjenester og sørge for, at de får den fornødne uddannelse og tilstrækkelige ressourcer.

                  —

                  Sikre, at de standarder, der er fastsat af internationale instrumenter, overholdes gennem indførelse af passende retlige og administrative foranstaltninger.

            Menneskerettigheder og beskyttelse af mindretal

                  —

                  Sikre fuld gennemførelse af forfatningsloven om nationale mindretal, især vedrørende proportionel repræsentation af mindretal.

                  —

                  Fortsætte gennemførelsen af en samlet strategi for bekæmpelse af diskrimination.

                  —

                  Fortsætte med at forbedre romaernes situation gennem en bedre gennemførelse af den relevante strategi, herunder tilvejebringelse af de nødvendige finansielle midler på nationalt og lokalt plan, antidiskriminationsforanstaltninger rettet mod at forbedre beskæftigelsesmulighederne, øge adgangen til uddannelse og forbedre boligforholdene.

                  —

                  Fortsætte med at forbedre de sociale og økonomiske vilkår for derved at fremme reintegration af tilbagevendte og de modtagende lokalsamfunds accept af de tilbagevendte.

            Regionale spørgsmål og internationale forpligtelser

                  —

                  Sikre en gnidningsløs gennemførelse af endelige aftaler om de bilaterale problemer, der endnu ikke er løst, navnlig grænsespørgsmål.

                  —

                  Fortsætte med at gennemføre eksisterende bilaterale aftaler.

            Økonomiske kriterier

                  —

                  Gennemføre bæredygtige mellemfristede fiskale rammer gennem en løbende reduktion af de samlede offentlige udgifter, de generelle underskud på statsfinanserne og gælden som andel af bruttonationalproduktet. Prioritere offentlige udgifter for at frigøre ressourcer til udgifter relateret til gældende EU-ret. Gennemføre en omfattende reform af sundheds- og pensionssystemet. Vedblive med at reducere subsidierne til store tabsgivende virksomheder.

                  —

                  Fuldføre salget af statens minoritets- og majoritetsaktier i selskaber i Privatiseringsfonden.

                  —

                  Yderligere forbedre betingelserne for etablering og udvikling af private virksomheder og udenlandske direkte investeringer.

                  —

                  Gøre betydelige fremskridt med hensyn til at styrke finansdisciplinen i store virksomheder, særlig i stål-, skibsbygnings- og jernbanesektoren.

                  —

                  Afslutte jordreformen, idet der især skal lægges vægt på registrering og privatisering af landbrugsjord.

                  —

                  Fortsætte arbejdsmarkeds- og undervisningsreformer med henblik på at øge deltagelsen i arbejdsstyrken og beskæftigelsen.

            Evne til at påtage sig forpligtelserne ved medlemskab
      Frie varebevægelser

                  —

                  Gøre betydelige fremskridt med hensyn til at gennemføre direktiverne efter den gamle metode (f.eks. vedrørende farmaceutiske produkter og kemikalier) og den nye metode, og opfylde kravene til medlemskab af de europæiske standardiseringsorganer CEN, CENELEC og ETSI.

            Arbejdstagernes frie bevægelighed

                  —

                  Afskaffe alle diskriminerende foranstaltninger over for borgere og vandrende arbejdstagere fra EU.

                  —

                  Styrke administrative strukturer for koordination af sociale sikringsordninger.

            Ret til etablering og fri udveksling af tjenesteydelser

                  —

                  Afskaffe de resterende hindringer for etablering og tilvejebringelse af tjenesteydelser over grænser, som endnu gælder for fysiske og juridiske personer fra EU.

                  —

                  Gøre betydelige fremskridt med tilpasningen til gældende EU-ret om gensidig anerkendelse af erhvervskvalifikationer, herunder uddannelsesbestemmelser, samt udvikle de nødvendige administrative strukturer yderligere.

            Frie kapitalbevægelser

                  —

                  Gøre betydelige fremskridt med hensyn til at afskaffe de resterende begrænsninger på kapitalbevægelser, især hvad angår erhvervelse af fast ejendom, jf. forpligtelserne i stabiliserings- og associeringsaftalen.

                  —

                  Afslutte indførelsen af en effektiv ordning til bekæmpelse af hvidvaskning af penge, navnlig ved at sikre, at organer er fuldt funktionsdygtige, har tilstrækkelige ressourcer og har god koordination med deres modparter i ind- og udland.

            Offentlige indkøb

                  —

                  Iværksætte en ordning for offentlige indkøb med alle relevante administrative strukturer og operationelle værktøjer samt gøre betydelige fremskridt hen imod en fuldstændig tilpasning til gældende EU-ret, så det sikres, at alle kontraherende myndigheder og organer uanset niveau overholder reglerne for offentlige indkøb. Fremme brugen af elektroniske midler i indkøbsprocedurerne.

            Lovgivning om intellektuel ejendomsret

                  —

                  Fuldføre tilpasningen på området for intellektuelle og industrielle ejendomsrettigheder og styrke håndhævelsen i kampen mod piratkopiering og varemærkeforfalskning.

                  —

                  Fortsætte med at styrke håndhævelsen af intellektuelle ejendomsrettigheder og mindske omfanget af piratkopiering og varemærkeforfalskning.

            Konkurrence

                  —

                  Yderligere styrke antitrust- og statsstøttemyndigheden og opnå troværdige resultater med hensyn til håndhævelse. Forbedre gennemsigtigheden på statsstøtteområdet betydeligt.

                  —

                  Tilrettelægge uddannelse i konkurrencelovgivning og -politik på alle niveauer inden for forvaltningen og retsvæsenet.

            Finansielle tjenesteydelser

                  —

                  Fuldføre tilpasningen til EU’s forsigtighedskrav og fortsætte med at forbedre praksis i forbindelse med tilsyn.

                  —

                  Fuldføre gennemførelsen af de nye kapitalkravsrammer for kreditinstitutioner og investeringsfirmaer.

            Informationssamfund og medier

                  —

                  Vedtage den primære og sekundære lovgivning, der er nødvendig for at fuldstændiggøre regelrammerne og indføre konkurrence på alle områder.

            Landbrug og udvikling af landdistrikterne

                  —

                  Styrke de administrative strukturer og den kapacitet, som er nødvendig for at gennemføre politikker for markedsudvikling og udvikling af landdistrikter.

                  —

                  Etablere en fortegnelse over vindyrkningsarealer, der er i overensstemmelse med EU’s standarder.

                  —

                  Fortsætte forberedelserne vedrørende etablering af effektive og finansielt sunde betalingsorganer for forvaltning og kontrol af landbrugsfonde, som opfylder EU’s krav og internationale standarder for revision.

            Fødevaresikkerhed, veterinær- og plantesundhedspolitik

                  —

                  Forbedre tilpasningen af fødevarelovgivningen betydeligt og styrke de nødvendige gennemførelsesstrukturer.

                  —

                  Gøre betydelige fremskridt med tilpasningen i veterinær- og plantesundhedssektoren, herunder et system til identifikation af dyr, behandling af animalsk affald, modernisering af landbrugsfødevarevirksomheder, programmer for kontrol med dyresygdomme, plantebeskyttelse samt frøkvalitet og planteformeringsmateriale; forbedre inspektionsstrukturerne betydeligt.

            Fiskeri

                  —

                  Væsentligt forbedre administrative strukturer og udstyr for at sikre en effektiv gennemførelse af den fælles fiskeripolitik, herunder forvaltning af ressourcer, inspektion og kontrol af fiskeri, markedspolitik, strukturprogrammer og en forvaltningsplan for flådekapaciteten i overensstemmelse med de disponible fiskeressourcer.

                  —

                  Fuldføre oprettelsen af et edb-register over fiskerfartøjer og et satellitbaseret fartøjsovervågningssystem.

            Transportpolitik

                  —

                  Fortsætte arbejdet i retning af fuldstændig tilpasning til gældende EU-ret om vejtransport.

                  —

                  Vedtage gennemførelseslovgivning for jernbanetransport, især bestemmelser om interoperabilitet og uafhængig tildeling af kapacitet.

                  —

                  Arbejde hen imod tilpasning til gældende EU-ret på området for transport på indre vandveje, især med hensyn til navigationssikkerhed og flodinformationstjenester.

                  —

                  Fortsætte tilpasningen inden for søtransport og sikre tilstrækkelig flagstatskontrol.

                  —

                  Nå frem til fuld tilpasning til gældende EU-ret på luftfartsområdet.

                  —

                  Fortsætte gennemførelsen af aftalememorandummet om udbygning af det sydøsteuropæiske regionale net af basale transportforbindelser.

            Energi

                  —

                  Fortsætte med at styrke den administrative kapacitet og tilpasse sig gældende EU-ret med hensyn til effektiv energiudnyttelse og vedvarende energi, det indre energimarked (elektricitet og gas) og atomenergi.

                  —

                  Sikre, at olielagrene giver tilstrækkelig forsyningssikkerhed.

                  —

                  Tackle spørgsmålet om forvaltning af radioaktivt affald på behørig vis.

            Beskatning

                  —

                  Gøre en betydelig indsats for at fuldføre tilpasningen til gældende EU-ret på skatteområdet for så vidt angår moms, punktafgifter og direkte beskatning, herunder adfærdskodeksen for erhvervsbeskatning.

                  —

                  Fortsætte med at styrke skatteforvaltningen — herunder it-sektoren — og sikre, at den fungerer korrekt, for derved at opfylde EU’s standarder og sikre interkonnektivitet med it-systemerne. Udarbejde og gennemføre en etisk kodeks.

            Økonomisk og monetær politik

                  —

                  Forbedre de monetære politikker, så markedsorienterede monetære instrumenter bliver anvendt mere og bliver mere effektive.

            Statistik

                  —

                  Fortsætte med at udvikle makroøkonomiske, erhvervsmæssige og sociale statistikker.

            Socialpolitik og beskæftigelse

                  —

                  Skabe yderligere tilpasning til gældende EU-ret og styrke de dermed forbundne administrative og håndhævelsesmæssige strukturer, herunder arbejdsinspektoraterne.

                  —

                  Støtte bestræbelserne for at opbygge kapacitet hos arbejdsmarkedets parter, især gennem en autonom topartsdialog.

                  —

                  Udarbejde og gennemføre en samlet beskæftigelsesstrategi, der omfatter alle relevante aktører, med henblik på deltagelse i den europæiske beskæftigelsesstrategi. Sikre en passende kapacitet til analyse, gennemførelse og vurdering.

                  —

                  Udarbejde og gennemføre en national strategi for social integration, herunder indsamling af data, i overensstemmelse med EU’s praksis med sigte på senere deltagelse i den europæiske strategi for social integration.

                  —

                  Identificere behov for udvikling af menneskelige ressourcer som forberedelse til Den Europæiske Socialfond.

            Virksomheds- og industripolitik

                  —

                  Ajourføre og bedre formulere den politiske tilgang til finansielle instrumenter til små og mellemstore virksomheder, hvilket burde gøre det muligt for regeringen at gå fra direkte långivning til blødere støtteordninger.

            Regionalpolitik og koordination af strukturinstrumenterne

                  —

                  Sikre en klar fordeling af ansvarsområder og forbedre koordinationen, både mellem ministerier og mellem nationale og regionale myndigheder.

                  —

                  Fortsætte med at opbygge kapacitet i de udpegede forvaltnings- og betalingsmyndigheder, herunder de lokale myndigheder.

                  —

                  Forbedre udformningen og gennemførelsen af regionale udviklingsplaner.

                  —

                  Etablere velfungerende overvågnings- og evalueringssystemer og forbedre finansforvaltnings- og kontrolprocedurer.

                  —

                  Indføre hensigtsmæssige regionale statistikker.

            Retfærdighed, frihed og sikkerhed

                  —

                  Bringe den nationale lovgivning i overensstemmelse med EU’s regler og bedste praksis og yderligere forstærke grænsekontrollen; udarbejde nationale databaser og registre og sikre koordinationen mellem de relevante tjenester.

                  —

                  Udarbejde en national database til kontrol af asylansøgeres personlige oplysninger, herunder fingeraftryk, med henblik på at forberede deltagelse i Eurodac.

                  —

                  Øge indsatsen for at integrere flygtninge.

                  —

                  Yderligere forbedre politiets udstyr og infrastruktur, herunder oprette et edb-baseret efterforskningssystem; styrke samarbejdet mellem politiet og andre retshåndhævelsesorganer; forstærke kampen mod narkotikahandel, organiseret kriminalitet, økonomisk kriminalitet (herunder hvidvaskning af penge og falskmøntneri), svig og korruption; forbedre tilpasningen af den beslægtede nationale lovgivning til gældende EU-ret i disse sektorer.

                  —

                  Forberede anvendelsen af forskellige retlige instrumenter inden for det retlige samarbejde om straffe- og civilretlige anliggender gennem tilvejebringelse af en hensigtsmæssig undervisning i forbindelserne mellem domstole og andre relevante spørgsmål.

            Videnskab og forskning

                  —

                  Begynde at udarbejde og anvende en integreret forskningspolitik.

            Uddannelse og kultur

                  —

                  Intensivere indsatsen for at skabe et moderne erhvervsuddannelses- og uddannelsessystem og sikre gennemførelsen af Bologna-kriterierne inden for de højere uddannelser.

            Miljø

                  —

                  Sikre, at miljøbeskyttelseskrav integreres i fastlæggelsen og gennemførelsen af andre sektorpolitikker. Udarbejde en miljøinvesteringsstrategi baseret på overslag over omkostningerne ved tilpasningen. Fortsætte med at gennemføre horisontal lovgivning.

                  —

                  Fortsætte arbejdet med at overtage gældende EU-ret med særlig vægt på affaldsforvaltning, vandkvalitet, luftkvalitet, naturbeskyttelse og integreret forureningsforebyggelse og -kontrol. Øge investeringerne i miljøinfrastruktur med særlig vægt på indsamling og behandling af spildevand, drikkevandsforsyning og affaldsforvaltning.

                  —

                  Ratificere Kyoto-protokollen til FN’s rammekonvention om klimaændringer.

            Forbruger- og sundhedsbeskyttelse

                  —

                  Fuldføre tilpasningen til gældende EU-ret om sikkerhedsrelaterede foranstaltninger og styrke den administrative kapacitet, som er nødvendig for et effektivt markedstilsyn.

                  —

                  Fortsætte tilpasningen til gældende EU-ret om ikke-sikkerhedsrelaterede foranstaltninger.

            Toldunion

                  —

                  Styrke og konsolidere toldforvaltningens administrative og operationelle kapacitet. Udvide uddannelsesforanstaltningerne for alt personale og øge brugen af EU-kompatible informationsteknologier samt fortsætte forberedelserne til at sikre interkonnektivitet med EU’s systemer. Styrke revisionen og brugen af risikoanalyse og selektivitet.

                  —

                  Fremme tilpasningen til gældende EU-ret betydeligt, især med hensyn til frizoner, transit, gebyrer, toldkontingenter og tilsyn med import og eksport af varer.

            Finanskontrol

                  —

                  Tilpasse og udvikle kapaciteten i systemet for offentlig intern finanskontrol, herunder decentraliseret ledelsesansvar og funktionelt uafhængig revision samt central koordination og harmonisering.

                  —

                  Reformere og styrke den eksterne revisionsfunktion i overensstemmelse med den bedste praksis internationalt og i EU.

            4.   PROGRAMMERING

                  —

                  Fællesskabets bistand til de vestlige Balkanlande i henhold til stabiliserings- og associeringsprocessen vil blive ydet gennem de eksisterende finansielle instrumenter, især Rådets forordning (EF) nr. 2666/2000 af 5. december 2000 om bistand til Albanien, Bosnien-Hercegovina, Kroatien, Forbundsrepublikken Jugoslavien og Den Tidligere Jugoslaviske Republik Makedonien (1) (CARDS-forordningen) og Phare (2)-, Sapard (3)- og Ispa (4)-førtiltrædelsesinstrumenterne. Denne afgørelse får derfor ingen finansielle virkninger. Kroatien kan få adgang til finansiering fra multilandeprogrammer og horisontale programmer.

            5.   BETINGETHED

                  —

                  Fællesskabets bistand til de vestlige Balkanlande inden for rammerne af stabiliserings- og associeringsprocessen er betinget af yderligere fremskridt med opfyldelsen af Københavnskriterierne og fremskridt med virkeliggørelsen af de specifikke prioriteter for dette tiltrædelsespartnerskab. Hvis disse betingelser ikke overholdes, har Rådet mulighed for at træffe passende foranstaltninger på grundlag af artikel 5 i forordning (EF) nr. 2666/2000. Fællesskabets bistand er ligeledes underlagt de betingelser, som Rådet fastlagde i sine konklusioner af 29. april 1997 og 21.-22. juni 1999, bl.a. hvad angår modtagerens pligt til at gennemføre demokratiske, økonomiske og institutionelle reformer.

                  —

                  Fællesskabets bistand til finansieringen af projekter gennem de tre førtiltrædelsesinstrumenter Phare, Ispa og Sapard er yderligere betinget af, at Kroatien overholder sine forpligtelser i henhold til stabiliserings- og associeringsaftalen, træffer yderligere foranstaltninger for at opfylde Københavnskriterierne og især gør fremskridt for at realisere de specifikke prioriteter i dette tiltrædelsespartnerskab.

                  —

                  Indfries disse almindelige betingelser ikke, vil Rådet kunne træffe afgørelse om suspension af den finansielle bistand på grundlag af artikel 4 i forordning (EF) nr. 622/98 af 16. marts 1998 om bistand som led i førtiltrædelsesstrategien til de stater, der har ansøgt om tiltrædelse af Den Europæiske Union, og navnlig om etablering af tiltrædelsespartnerskaber. (5)

            6.   OVERVÅGNING

                  —

                  Gennemførelsen af tiltrædelsespartnerskabet undersøges inden for rammerne af de mekanismer, der er etableret som led i stabiliserings- og associeringsprocessen, herunder Kommissionens årlige rapporter.

         (1)  EFT L 306 af 7.12.2000, s. 1. Senest ændret ved forordning (EF) nr. 2112/2005 (EUT L 344 af 27.12.2005, s. 23).

         (2)  Rådets forordning (EØF) nr. 3906/89 (EFT L 375 af 23.12.1989, s. 11). Senest ændret ved forordning (EF) nr. 2257/2004 (EUT L 389 af 30.12.2004, s. 1).

         (3)  Rådets forordning (EF) nr. 1268/1999 (EFT L 161 af 26.6.1999, s. 87). Senest ændret ved forordning (EF) nr. 2112/2005.

         (4)  Rådets forordning (EF) nr. 1267/1999 (EFT L 161 af 26.6.1999, s. 73). Senest ændret ved forordning (EF) nr. 2112/2005.

         (5)  EFT L 85 af 20.3.1998, s. 1.


title: 2013/551/EU: Europa-Parlamentets afgørelse af 17. april 2013 om decharge for gennemførelsen af Den Europæiske Unions almindelige budget for regnskabsåret 2011, Sektion X — Tjenesten for EU's Optræden Udadtil

text:
               16.11.2013

               DA

               Den Europæiske Unions Tidende

               L 308/139

      EUROPA-PARLAMENTETS AFGØRELSE

   af 17. april 2013
   om decharge for gennemførelsen af Den Europæiske Unions almindelige budget for regnskabsåret 2011, Sektion X — Tjenesten for EU's Optræden Udadtil
   (2013/551/EU)
   EUROPA-PARLAMENTET,

               —

               der henviser til Den Europæiske Unions almindelige budget for regnskabsåret 2011 (1),

               —

               der henviser til det konsoliderede årsregnskab for Den Europæiske Union for regnskabsåret 2011 (COM(2012) 436 — C7-0235/2012) (2),

               —

               der henviser til Revisionsrettens årsberetning om budgetgennemførelsen i regnskabsåret 2011 med institutionernes svar (3),

               —

               der henviser til Revisionsrettens erklæring (4) om regnskabernes rigtighed og de underliggende transaktioners lovlighed og formelle rigtighed for regnskabsåret 2011, jf. artikel 287 i traktaten om Den Europæiske Unions funktionsmåde,

               —

               der henviser til artikel 314, stk. 10, og artikel 317, 318 og 319 i traktaten om Den Europæiske Unions funktionsmåde,

               —

               der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (5), særlig artikel 50, 86, 145, 146 og 147,

               —

               der henviser til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (6), særlig artikel 164, 165, 166 og 167,

               —

               der henviser til forretningsordenens artikel 77 og bilag VI,

               —

               der henviser til betænkning fra Budgetkontroludvalget og udtalelse fra Udenrigsudvalget (A7-0099/2013),

               1.

               meddeler Unionens højtstående repræsentant for udenrigsanliggender og sikkerhedspolitik decharge for gennemførelsen af budgettet for Tjenesten for EU's Optræden Udadtil for regnskabsåret 2011;

               2.

               fremsætter sine bemærkninger i nedenstående beslutning;

               3.

               pålægger sin formand at sende denne afgørelse og beslutningen, der er en integrerende del heraf, til Rådet, Kommissionen, Domstolen, Revisionsretten, Den Europæiske Ombudsmand og Den Europæiske Tilsynsførende for Databeskyttelse og drage omsorg for, at de offentliggøres i Den Europæiske Unions Tidende (L-udgaven).

         Martin SCHULZ

            Formand

         Klaus WELLE

            Generalsekretær

      (1)  EUT L 68 af 15.3.2011.

      (2)  EUT C 348 af 14.11.2012, s. 1.

      (3)  EUT C 344 af 12.11.2012, s. 1.

      (4)  EUT C 348 af 14.11.2012, s. 130.

      (5)  EFT L 248 af 16.9.2002, s. 1.

      (6)  EUT L 298 af 26.10.2012, s. 1.

         EUROPA-PARLAMENTETS BESLUTNING

      af 17. april 2013
      med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2011, Sektion X — Tjenesten for EU's Optræden Udadtil
      EUROPA-PARLAMENTET,

                  —

                  der henviser til Den Europæiske Unions almindelige budget for regnskabsåret 2011 (1),

                  —

                  der henviser til det konsoliderede årsregnskab for Den Europæiske Union for regnskabsåret 2011 (COM(2012)0436 — C7-0235/2012) (2),

                  —

                  der henviser til Revisionsrettens årsberetning om budgetgennemførelsen i regnskabsåret 2011 med institutionernes svar (3),

                  —

                  der henviser til Revisionsrettens erklæring (4) om regnskabernes rigtighed og de underliggende transaktioners lovlighed og formelle rigtighed for regnskabsåret 2011, jf. artikel 287 i traktaten om Den Europæiske Unions funktionsmåde,

                  —

                  der henviser til artikel 314, stk. 10, og artikel 317, 318 og 319 i traktaten om Den Europæiske Unions funktionsmåde,

                  —

                  der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (5), særlig artikel 50, 86, 145, 146 og 147,

                  —

                  der henviser til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (6), særlig artikel 164, 165, 166 og 167,

                  —

                  der henviser til forretningsordenens artikel 77 og bilag VI,

                  —

                  der henviser til betænkning fra Budgetkontroludvalget og udtalelse fra Udenrigsudvalget (A7-0099/2013),

                  A.

                  der henviser til, at Tjenesten for EU's Optræden Udadtil (EU-Udenrigstjenesten) blev oprettet ved artikel 27, stk. 3, i traktaten om Den Europæiske Union og blev operationel den 1. januar 2011

                  B.

                  der henviser til, at EU-Udenrigstjenesten i henhold til betragtning 1 i Rådets afgørelse 2010/427/EU af 26. juli 2010 om, hvordan Tjenesten for EU's Optræden Udadtil skal tilrettelægges og fungere (7), er »et funktionelt autonomt EU-organ under den højtstående repræsentants myndighed«,

                  C.

                  der henviser til, at Kommissionen har juridisk forrang over forvaltningen af operationelle udgifter; der henviser til, at der er blevet tilrettelagt en ansvarsfordeling mellem EU-Udenrigstjenesten og Tjenesten for Udenrigspolitiske Instrumenter, der er knyttet til Kommissionen,

                  D.

                  der henviser til, at EU-Udenrigstjenesten er ansvarlig for den finansielle forvaltning af administrationsudgifterne for dens hovedkvarter og Unionens delegationer,

                  E.

                  der henviser til, at EU-Udenrigstjenestens budget for 2011 bestod af pro rata-budgetoverførsler fra Kommissionen og Generalsekretariatet for Rådet,

                  1.

                  bemærker, at Revisionsretten på grundlag af sin revision konkluderede, at betalingerne vedrørende institutionernes og organernes administrationsudgifter og andre udgifter for regnskabsåret, der afsluttedes den 31. december 2011, som helhed betragtet var uden væsentlig fejlforekomst;

                  2.

                  konstaterer, at selv om 2011 var det første regnskabsår for EU-Udenrigstjenesten, er den dog fuldt ansvarlig for regnskabsåret 2011 og skal sikre, at lovgivningen overholdes til punkt og prikke; opfordrer indtrængende EU-Udenrigstjenesten til at undersøge, hvilke konklusioner der kan drages ud fra det første driftsår;

                  3.

                  påpeger, at Revisionsrettens årsberetning for 2011 indeholdt observationer om EU-Udenrigstjenesten vedrørende betaling af tillæg og ydelser af social karakter til de ansatte, indgåelse af kontrakter med midlertidigt ansatte, forvaltning af en kontrakt om levering af sikkerhedsydelser samt indkøbsprocedurer; opfordrer indtrængende EU-Udenrigstjenesten til at tage de nødvendige skridt til at imødegå disse bemærkninger;

                  4.

                  er bekymret over, at Revisionsretten konstaterede, at manglende overholdelse af reglerne har ført til et begrænset antal ukorrekte betalinger til medarbejdere, juridisk usikkerhed for midlertidigt ansatte og for EU-Udenrigstjenesten, manglende overholdelse af finansforordningen og momsbeløb, der ikke er blevet tilbagebetalt, samt brud på reglerne for indkøb, som alle EU-institutionerne er bundet til at overholde; påpeger, at EU-Udenrigstjenesten er fuldt ansvarlig for sin virksomhed, og konstaterer, at EU-Udenrigstjenesten har meddelt, at tjenesten har taget de nødvendige skridt til at hindre en gentagelse af den manglende overholdelse af reglerne; kræver, at EU-Udenrigstjenesten som led i dechargeproceduren for 2012 underretter Parlamentet om resultaterne heraf;

                  5.

                  bemærker svarene på Revisionsrettens bemærkninger og tilslutter sig dens henstillinger til, at der skal tages skridt til at sikre, at de ansatte med passende mellemrum indsender dokumentation for deres personlige situation; bemærker, at EU-Udenrigstjenesten sammen med Kontoret for Forvaltning og Fastsættelse af Individuelle Rettigheder planlægger at indføre et system, der sikrer rettidig overvågning af disse dokumenter; desuden bør EU-Udenrigstjenesten yderligere forbedre udformningen, samordningen og gennemførelsen af indkøbsprocedurerne ved hjælp af hensigtsmæssig kontrol og bedre vejledning;

                  6.

                  beklager, at der ifølge Revisionsrettens observationer stadig i 2012 er risiko for, at der foretages forkerte eller uretmæssige betalinger i tilfælde, hvor medarbejderes forhold har ændret sig, selv om EU-Udenrigstjenesten har indført en mekanisme til årlig ajourføring; opfordrer EU-Udenrigstjenesten til at medtage oplysninger om gennemførelsen af denne nye mekanisme i sin årlige aktivitetsrapport for 2012;

                  7.

                  bemærker, at det endelige budget for EU-Udenrigstjenestens hovedkvarter i slutningen af 2011 var på 188 000 000 EUR med en gennemførelsesgrad på 91 % og var på 276 100 000 EUR for delegationerne med en lavere gennemførelsesgrad på ca. 89 %; bemærker, at delegationernes budget måtte suppleres af Kommissionen til i alt 252 400 000 EUR og havde en gennemførelsesgrad på 85 %; bemærker også, at den endelige gennemførelse af budgettet for 2011 ved udgangen af 2012 viste en gennemførelsesgrad på 97 % for hovedkvarteret og 97 % for delegationerne;

                  8.

                  Er bekymret over, at underudnyttelsen og fremførslen af bevillinger stadig er temmelig høj efter et ændringsbudget og nogle overførsler fra Kommissionen og inden for tjenester i 2011; foreslår, at man udvikler nøgleresultatindikatorer til at overvåge de mest kritiske områder med henblik på at forbedre budgetgennemførslen i løbet af de kommende år;

                  9.

                  minder om, at EU-Udenrigstjenesten er en nyligt oprettet struktur, der er resultatet af en konsolidering af en række forskellige tjenester, og at 2011 var dens første driftsår med mange tekniske udfordringer at løfte, navnlig hvad angår indkøb og ansættelse; bemærker endvidere, at den overdrevne administrative byrde som følge af indledende foranstaltninger sandsynligvis ikke vil gentage sig de efterfølgende år;

                  10.

                  glæder sig meget over det detaljerede svar på en lang række skriftlige og mundtlige forespørgsler fra medlemmer af Parlamentets Budgetkontroludvalg, der omfattede meget mere end EU-Udenrigstjenestens administrationsudgifter;

                  11.

                  noterer sig bemærkningerne om visse svagheder vedrørende proceduren for offentlige indkøb og udbud og opfordrer EU-Udenrigstjenesten til at korrigere dem snarest muligt;

                  12.

                  bemærker betydningen af den nuværende decharge for fastsættelsen af en ramme for fremtidige dechargeprocedurer og mener, at den vil styrke forventningerne til fremtidige udviklinger og forbedringer af effektiviteten af EU-Udenrigstjenesten og dens foranstaltninger; opfordrer den højtstående repræsentant til senest medio 2013 at foretage en gennemgang af, hvordan EU-Udenrigstjenesten tilrettelægges og fungerer, eventuelt ledsaget af forslag til revision af afgørelse 2010/427/EU;

                  13.

                  mener ikke, at dechargeproceduren kan anvendes til at foretage detaljerede sammenligninger af de gældende betingelser, under hvilke EU-Udenrigstjenesten skal operere på 140 forskellige beliggenheder, der spænder fra fredelige og velordnede områder til reelle krigszoner; mener, at disse steder repræsenterer en bred vifte af levemiljøer;

                  14.

                  erkender, at udfordringerne i forbindelse med budgetgennemførelse i tredjelande er meget forskellige fra udfordringerne i Unionen; efterlyser en klar fordeling og samordning af Kommissionens og EU-Udenrigstjenestens roller og beføjelser med hensyn til programmering og gennemførelse af budgettet i tredjelande;

                  15.

                  bemærker den intense periode med ansættelser i EU-Udenrigstjenestens første driftsår for at sikre, at den med mindst mulig forsinkelse opnåede fuld personalekapacitet; bemærker endvidere, at der er visse særlige delegationer, hvor stillingerne er sværere at besætte, på grund af risikoniveauet der, hvor de er beliggende;

                  16.

                  beklager, at andelen af personale fra de nyere medlemsstater er meget lav sammenlignet med personale fra EU-15; understreger behovet for større balance i kønsfordelingen og, så vidt muligt, i den geografiske oprindelse i forbindelse med ansættelse og udnævnelse af personale; opfordrer indtrængende EU-Udenrigstjenesten til at udvikle passende mekanismer og til at træffe de nødvendige foranstaltninger til rettidigt at sikre en bedre og mere afbalanceret repræsentation; glæder sig over, at antallet af ledige stillinger har været faldende; opfordrer indtrængende EU-Udenrigstjenesten til at anvende de ubesatte stillinger til at styrke den geografiske ligevægt på alle personaleniveauer;

                  17.

                  bemærker, at der er direktorater med 22, 27 og 29 ansatte og ledende direktorater med 44 ansatte; påpeger, at der er et højt antal ledende stillinger sammenlignet med andre institutioner og et forholdsmæssigt alt for højt antal stillinger i de øvre lønklasser, der står i et åbenlyst misforhold til forholdene i de andre institutioner; opfordrer EU-Udenrigstjenesten til at klarlægge årsagen hertil og opfordrer indtrængende den højtstående repræsentant til at reducere denne toptunge administration; finder de forklaringer, som EU-Udenrigstjenesten hidtil har givet vedrørende dette forhold, delvist legitime og anmoder de relevante tjenester om på mellemlang og lang sigt at fastlægge en køreplan for og hensigtsmæssige metoder til at korrigere denne relative ubalance;

                  18.

                  gentager sit ønske om, at der snarest muligt indføres en personalepolitik, der afspejler EU’s politiske prioriteringer og de faktiske behov ude på arbejdsstederne; minder i den forbindelse om, at en koordineret tilgang med Kommissionen er absolut nødvendig for at optimere profilen af personalet i delegationerne (8);

                  19.

                  opfordrer til at sikre mere gennemsigtighed hvad angår kompetencerne i EU-Udenrigstjenestens administrative struktur og til at mindske dobbelte kompetencer; anmoder om, at oversigten over ansvarsområder offentliggøres; mener, at den nuværende manglende effektivitet risikerer at skade udenrigstjenestens omdømme;

                  20.

                  bemærker med tilfredshed, at 8 800 ansøgninger er blevet behandlet, at 1 300 ansøgere har været indkaldt til samtale, og at der er 118 ledige stillinger at besætte; beklager dog, at der ikke er noget overblik over, hvor ofte en ansøger er blevet indbudt til samtale, og at processen således ikke kan betragtes som helt gennemskuelig; opfordrer EU-Udenrigstjenesten til at skabe sig et bedre overblik over omkostningerne i forbindelse med samtalerne;

                  21.

                  opfordrer indtrængende nyudnævnt personale i EU-Udenrigstjenesten til at fremlægge en erklæring på tro og love om, at de ikke tidligere har arbejdet for efterretningstjenester;

                  22.

                  anser EU's særlige repræsentanters ansvarsområder for at være meget uklare; anmoder om at modtage en bemærkning med opdelte oplysninger om anvendelsen af det budget, de modtager med henblik på at gennemføre deres mandat;

                  23.

                  bemærker, at 39,5 % af Unionens ambassadører kommer fra medlemsstaterne; minder om aftalen om, at en tredjedel af stillingerne bør besættes med personale fra medlemsstaterne; opfordrer indtrængende den højtstående repræsentant til at gennemføre aftalen, hvilket indebærer, at stillinger på mellemniveau og på højt niveau skal indgå i denne andel;

                  24.

                  påpeger, at der er ubalance i delegationerne mellem personale fra EU-Udenrigstjenesten og fra Kommissionen; opfordrer kraftigt til, at der overføres mere af EU-Udenrigstjenestens personale fra hovedkvarteret til delegationerne inden for budgettets grænser;

                  25.

                  understreger de vanskelige forhold i de svagest bemandede delegationer som følge af de komplicerede og ufleksible bestemmelser om delegationen af betalingsanvisning mellem EU-Udenrigstjenestens og Kommissionens personale; opfordrer de to institutioner til at undersøge mulighederne for at lette proceduren for godkendelse af betalinger i overensstemmelse med reglerne for finansiel kontrol;

                  26.

                  understreger vigtigheden af at sikre, at driftspersonalet, regnskabspersonalet, tilsynspersonalet samt revisionspersonalet har de nødvendige kompetencer til at udføre deres opgaver; kræver, at EU-Udenrigstjenesten og Kommissionen udformer deres uddannelsesprogrammer på en sådan måde, at der fokuseres på at forbedre disse kompetencer, og at de underretter Parlamentet om de fremskridt, der opnås i denne forbindelse;

                  27.

                  henleder opmærksomheden på den omkostningskrævende procedure for den årlige metode for tilpasning af vederlagene for lokalt ansatte i Unionens delegationer; mener, at den metode kan gøres mere effektiv og omkostningseffektiv; anmoder EU-Udenrigstjenesten om at anvende beregningsmetoder, der bygger på en uafhængig og objektiv udvælgelse af referenceorganisationer på samme eller tilsvarende steder; foreslår, at et FN-agentur, der udøver sin virksomhed på stedet, tilføjes som et fast element, og at der inkluderes to af medlemsstaternes ambassader og to lokale arbejdsgivere, hvoraf en altid bestemmes af arbejdstagerne og en af arbejdsgiverne, således at man får en passende middelværdi; opfordrer på det kraftigste til at etablere en mekanisme, der fritager EU-ambassadøren for sit ansvar for lønforhandlinger med lokalt ansatte, og til, at referenceorganisationerne vælges for en periode på fem år;

                  28.

                  er bekymret over den høje fraværsandel i Unionens delegationer og foreslår, at EU-Udenrigstjenesten på ny undersøger årsagerne til dette fravær; opfordrer indtrængende EU-Udenrigstjenesten til at afhjælpe ubalancerne på grundlag af undersøgelsen og forelægge Parlamentet oplysninger om fravær på årlig basis; foreslår, at sådanne procedurer genovervejes, således at de ansatte i delegationerne i så vid udstrækning om muligt kombinerer deres perioder med erhvervsuddannelse i Bruxelles med deres øvrige ferie; opfordrer Kommissionen til i forbindelse med revisionen af bilag X til personalevedtægten (tredjelande) at tilpasse ferierettighederne og øvrige lokale fridage for personalet i delegationerne til, hvad der gælder for andre diplomatiske repræsentationer på samme sted;

                  29.

                  er bekymret over de administrative mangler i Unionens delegationer i Afghanistan, Djibouti, Guyana, Solomonøerne og Zambia; anmoder om en statusrapport om disse mangler, der også omfatter sikkerhedskontrakter; forventer også en rapport om situationen omkring interne kontrolstandarder i Unionens delegationer i Liberia og Irak; anmoder om en statusrapport om overholdelsesgraden for Unionens delegationer i Egypten og Malawi og om en opdatering om sikkerhedskontrakter i Unionens delegationer på Vestbredden, i Haiti, Saudi-Arabien, Pakistan, Sri Lanka, Libyen og Libanon;

                  30.

                  anmoder om afklaring af, hvorfor et sikkerhedsselskab, der har kontrakt med EU's delegation i Afghanistan, og som er genstand for en undersøgelse fra OLAF’s side, for nylig har fået tildelt en ny kontrakt på omkring 50 mio. euro af denne delegation;

                  31.

                  bemærker med tilfredshed, at Kommissionens Generaldirektorat for Udvikling og Samarbejde — EuropeAid og de nationale diplomatiske tjenester er velfungerende, og opfordrer EU-Udenrigstjenesten til at holde Parlamentet underrettet; accepterer, at der stadig er arbejde, der skal gøres med hensyn til de konsulære tjenester; anmoder om, at Parlamentets Udenrigsudvalg bliver inddraget i dette arbejde;

                  32.

                  opfordrer EU-Udenrigstjenesten til at fremsende sin evalueringsrapport om personalet til Parlamentet;

                  33.

                  opfordrer indtrængende EU-Udenrigstjenesten til at maksimere stordriftsfordelene ved at skabe nye synergier inden for tjenestens hovedkvarter og delegationerne såvel som i samarbejdet med medlemsstaterne og de nationale diplomatiske tjenester i forlængelse af ånden i Unionens eksterne politik og tjenestegrene; fremhæver behovet i denne forbindelse for, at der i videst muligt omfang tilstræbes anbringelse af tjenestegrene i fælles lokaler i tredjelande for dermed at øge udvekslingen af oplysninger og opnå besparelser;

                  34.

                  fremhæver i forbindelse med den kommende ikrafttrædelse af associeringsaftalen mellem EU og Mellemamerika nødvendigheden af, at EU opretter en delegation i Panama, som er en vigtig partner og det eneste land i regionen, hvor der ikke er en sådan delegation; opfordrer EU-Udenrigstjenesten til hurtigst muligt at tage skridt i med henblik herpå;

                  35.

                  kræver en redegørelse for årsagerne til hjemkaldelsen af EU's ambassadør i Libyen;

                  36.

                  kræver, at EU-Udenrigstjenesten fremlægger alle oplysninger om de serviceniveauaftaler, der er indgået med henholdsvis Rådet og Kommissionen;

                  37.

                  glæder sig over, at den reviderede finansforordning pålægger EU-Udenrigstjenesten at forelægge Parlamentet et arbejdsdokument om sin ejendomspolitik senest den 1. juni hvert år; understreger, at EU-Udenrigstjenesten i henhold til den reviderede finansforordning kan optage lån med henblik på at erhverve sine kontorer og residenser; opfordrer indtrængende EU-Udenrigstjenesten til at opretholde en omkostningseffektiv drift og finde passende finansieringsløsninger i samråd med Kommissionens Generaldirektorat for Økonomiske og Finansielle Anliggender;

                  38.

                  er bekymret over de stigende udgifter til leje af EU-Udenrigstjenestens kontorer og residenser (f.eks. en stigning på over 50 % fra 2010 til 2011 for de kontorer i Moskva, hvor Unionens delegation til Rusland har til huse); opfordrer indtrængende EU-Udenrigstjenesten til at opretholde en omkostningseffektiv drift og forelægge dechargemyndigheden alle nødvendige oplysninger;

                  39.

                  mener, at den kommende revision af EU-Udenrigstjenesten er en lejlighed til at foretage en detaljeret analyse af foreneligheden mellem de tilgængelige ressourcer og de funktioner, der skal gennemføres af EU-Udenrigstjenesten, og eventuelle ændringer for at sikre, at den fungerer mest muligt effektivt; mener, at en evaluering af den ejendom, som anvendes af EU-Udenrigstjenesten, bør indeholde sammenligninger med andre diplomatiske missioner på samme sted frem for mellem EU-Udenrigstjenestens faciliteter i meget forskellige lande; mener, at man ved vurderingen af priserne for ejendomme nøje bør overvåge kontrakterne i forhold til fordelene for Unionen, og at der bør foretages ændringer om nødvendigt; mener, at det ved denne evaluering bør klarlægges, om ejendommen anvendes til andre formål end boligformål, og præciseres, hvilken del af ejendommen der anvendes, i hvilket tidsrum og hvortil; mener også, at der ikke bør være nogen forskelle i boligforholdene, som bør svare til hinanden, uden at der sker misbrug, således at livskvaliteten på boligområdet er ensartet fra den ene region til den anden, afhængigt af udbuddet af ejendomme og udgifterne hertil; kræver, at der forelægges en flerårig plan for Unionens bygninger og sikkerheden for medarbejdere og bygninger i alle tredjelande med EU-delegationer;

                  40.

                  opfordrer EU-Udenrigstjenesten til at indkredse og undersøge samtlige muligheder for væsentlige besparelser på lang sigt under hensyntagen til de politiske og aftalemæssige forpligtelser, i den hensigt at sikre, at variationer i dets årlige budget — idet forhøjelser heraf af helt legitime grunde er forholdsmæssigt større end i andre institutioners budgetter — kan have en multiplikatoreffekt;

                  41.

                  henleder opmærksomheden på, at det er nødvendigt at sikre en gennemgribende sikkerhedskontrol af de lokalt ansatte i delegationerne;

                  42.

                  støtter kraftigt EU-Udenrigstjenestens initiativ vedrørende intelligente besparelser; anmoder EU-Udenrigstjenesten om at forelægge en gennemførelsesrapport, der viser de finansielle resultater, og hvordan disse sparede beløb blev genanvendt; anmoder Kommissionen om ligeledes at vedtage dette initiativ;

                  43.

                  bemærker et stort omfang af rejseaktiviteter blandt de ansatte i EU-delegationerne til hovedkvarteret med mange forskellige formål; beklager, at det ikke er muligt at have en uafhængig tilsynsmyndighed, der evaluerer nødvendigheden af disse tjenesterejser; anmoder om, at den højtstående repræsentant tager hensyn til dette og aflægger rapport om spørgsmålet til Parlamentets Budgetkontroludvalg; opfordrer til, at der gennemføres en undersøgelse af spørgsmålet om hyppige rejseaktiviteter blandt de ansatte i EU-delegationerne, hvor det vurderes, hvorvidt det vil være muligt at indføre videokonferencer for at begrænse rejseudgifterne og den tid, personalet bruger på at rejse;

                  44.

                  glæder sig over de besparelser, der allerede er opnået gennem anvendelsen af innovative løsninger, som f.eks. videokonferencer til jobsamtaler; opfordrer EU-Udenrigstjenesten til i videst muligt omfang at fremlægge lignende forslag, også til oplæringen af personalet;

                  45.

                  opfordrer på det kraftigste EU-Udenrigstjenesten til, når det gælder delegationernes rejser til dens hovedkvarter, at vedtage praksisser, der svarer til dem, som anvendes i medlemsstaterne i tilsvarende situationer; kræver, at EU-Udenrigstjenesten tilpasser sig medlemsstaternes praksis, når det gælder flyvninger;

                  46.

                  glæder sig over nedsættelsen af en arbejdsgruppe, der undersøgte måder at forbedre arbejdsmetoderne i hovedkvarteret på, og over, at dens konklusioner allerede er blevet gennemført; anmoder om at blive underrettet om disse konklusioner og om de opnåede forbedrede resultater;

                  47.

                  mener, at visse af de indikatorer, der er analyseret i forbindelse med selvevalueringen af interne kontrolstandarder, må revideres eller ajourføres;

                  48.

                  mener, at statistikkerne i den årlige aktivitetsrapport, særlig hvad angår oplysninger om delegationerne, ikke er tilstrækkeligt nøjagtige; opfordrer EU-Udenrigstjenesten til at forbedre sine resultater ved at indføre nøgleresultatindikatorer, der vil give en vis kontinuitet i evalueringen af delegationernes resultater; opfordrer den højtstående repræsentant til at aflægge beretning til Budgetkontroludvalget herom;

                  49.

                  glæder sig over, at EU-Udenrigstjenesten har forpligtet sig til i fuldt omfang at samarbejde med Det Europæiske Kontor for Bekæmpelse af Svig (OLAF) og er ved at færdiggøre et særligt aftalememorandum med OLAF med henblik på at styrke samarbejdet;

                  50.

                  mener, at det er nødvendigt at forbedre kvaliteten af den finansielle og administrative forvaltning af Unionens delegationer og i visse afdelinger på hovedkontoret, der ikke var defineret i den årlige aktivitetsrapport; forventer, at næste års rapport vil identificere de pågældende afdelinger og aflægge rapport om de fremskridt, der er opnået;

                  51.

                  opfordrer EU-Udenrigstjenesten til i enkeltheder at redegøre for, hvordan dens interne kontrol- og overvågningsmekanismer fungerer, når det gælder forvaltning af midler og udgifter; opfordrer endvidere EU-Udenrigstjenesten til at redegøre for sin politik vedrørende Parlamentets adgang til interne inspektionsrapporter;

                  52.

                  påpeger, at en række delegationer under EU-Udenrigstjenesten opererer i et højrisikomiljø, når det gælder korruption og svig; mener, at det er afgørende for beskyttelsen af Unionens finansielle interesser, at personalet i EU-Udenrigstjenesten modtager passende uddannelse og information for at kunne opdage eventuelle forseelser; mener, at en omfattende politik for rapportering af uregelmæssigheder er væsentlig for beskyttelsen af Unionens finansielle interesser;

                  53.

                  mener, at systemerne for budgetstøtte til regeringer i tredjelande ikke revideres tilstrækkeligt, og opfordrer til at føre bedre tilsyn med finansielle transaktioner på et tidligere stadie; insisterer på, at et uafhængigt nationalt revisionsorgan skal være en ultimativ betingelse for tildeling af budgetstøtte;

                  54.

                  minder om, at EU-Udenrigstjenesten har til opgave at levere konkrete resultater, og understreger det gensidige forhold mellem resultaterne og det samlede budget.

         (1)  EUT L 68 af 15.3.2011.

         (2)  EUT C 348 af 14.11.2012, s. 1.

         (3)  EUT C 344 af 12.11.2012, s. 1.

         (4)  EUT C 348 af 14.11.2012, s. 130.

         (5)  EFT L 248 af 16.9.2002, s. 1.

         (6)  EUT L 298 af 26.10.2012, s. 1.

         (7)  EUT L 201 af 3.8.2010, s. 30.

         (8)  Jf. endvidere de anbefalinger, der er fremsat i Revisionsrettens særberetning nr. 18/2012, »Den Europæiske Unions bistand til Kosovo på retsstatsområdet«.


title: 2014/343/EU: Rådets afgørelse af 24. marts 2014 om undertegnelse på vegne af Den Europæiske Union og om midlertidig anvendelse af aftalen om Republikken Kroatiens deltagelse i Det Europæiske Økonomiske Samarbejdsområde og af tre dertil knyttede aftaler

text:
               11.6.2014

               DA

               Den Europæiske Unions Tidende

               L 170/3

         RÅDETS AFGØRELSE
   af 24. marts 2014
   om undertegnelse på vegne af Den Europæiske Union og om midlertidig anvendelse af aftalen om Republikken Kroatiens deltagelse i Det Europæiske Økonomiske Samarbejdsområde og af tre dertil knyttede aftaler

      (2014/343/EU)

   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 217, sammenholdt med artikel 218, stk. 5, og artikel 218, stk. 8, andet afsnit,
   under henvisning til akten om Republikken Kroatiens tiltrædelse, særlig artikel 6, stk. 2 og 5,
   under henvisning til forslag fra Europa-Kommissionen, og
   ud fra følgende betragtninger:

               (1)

               Aftalen om Det Europæiske Økonomiske Samarbejdsområde (1) (»EØS-aftalen«) blev undertegnet den 2. maj 1992 i Porto.

               (2)

               Republikken Kroatien blev medlem af Den Europæiske Union den 1. juli 2013.

               (3)

               Republikken Kroatien har efter dens tiltrædelse af Den Europæiske Union ansøgt om at blive en kontraherende part i EØS-aftalen i henhold til artikel 128 deri.

               (4)

               Med henblik herpå har Kommissionen på vegne af Unionen og dens medlemsstater ført forhandlinger med Island, Fyrstendømmet Liechtenstein og Kongeriget Norge om aftalen om Republikken Kroatiens deltagelse i Det Europæiske Økonomiske Samarbejdsområde (»aftalen«) og tre tilknyttede tillægsprotokoller, nemlig a) tillægsprotokollen til aftalen mellem Kongeriget Norge og Den Europæiske Union om en norsk finansieringsmekanisme for perioden 2009-2014 som følge af Republikken Kroatiens deltagelse i Det Europæiske Økonomiske Samarbejdsområde, b) tillægsprotokollen til overenskomsten mellem Det Europæiske Økonomiske Fællesskab og Island som følge af Republikken Kroatiens tiltrædelse af Den Europæiske Union og c) tillægsprotokollen til overenskomsten mellem Det Europæiske Økonomiske Fællesskab og Kongeriget Norge som følge af Republikken Kroatiens tiltrædelse af Den Europæiske Union (»de tilknyttede protokoller«).

               (5)

               Aftalen og de tilknyttede protokoller bør undertegnes og anvendes midlertidigt indtil afslutningen af procedurerne for deres indgåelse —

         VEDTAGET DENNE AFGØRELSE:
   Artikel 1
   Med forbehold af deres indgåelse gives der hermed beføjelse til på vegne af Unionen at undertegne aftalen om Republikken Kroatiens deltagelse i Det Europæiske Økonomiske Samarbejdsområde og de tilknyttede protokoller.
   Teksten til aftalen og de tilknyttede protokoller samt aftalerne i form af brevveksling vedrørende deres midlertidige anvendelse er knyttet til denne afgørelse.
   Artikel 2
   Formanden for Rådet bemyndiges herved til at udpege den eller de personer, der er beføjet til at undertegne aftalen og de tilknyttede protokoller samt aftalerne i form af brevveksling vedrørende deres midlertidige anvendelse med bindende virkning for Den Europæiske Union.
   Artikel 3
   Aftalen og tillægsprotokollen til aftalen mellem Kongeriget Norge og Den Europæiske Union om en norsk finansieringsmekanisme for perioden 2009-2014 som følge af Republikken Kroatiens deltagelse i Det Europæiske Økonomiske Samarbejdsområde skal anvendes midlertidigt fra dagen efter den dato, hvor den sidste af brevvekslingerne er blevet afsluttet, indtil afslutningen af procedurerne for nævnte aftales og protokols indgåelse.
   Tillægsprotokollen til overenskomsten mellem Det Europæiske Økonomiske Fællesskab og Island som følge af Republikken Kroatiens tiltrædelse af Den Europæiske Union og tillægsprotokollen til overenskomsten mellem Det Europæiske Økonomiske Fællesskab og Kongeriget Norge som følge af Republikken Kroatiens tiltrædelse af Den Europæiske Union skal anvendes midlertidigt fra den første dag i den tredje måned efter, at den sidste meddelelse vedrørende midlertidig anvendelse er blevet deponeret.
   Artikel 4
   Denne afgørelse træder i kraft på dagen for vedtagelsen.

      Udfærdiget i Bruxelles, den 24. marts 2014.

            På Rådets vegne

         A. TSAFTARIS

            Formand

      (1)  EFT L 1 af 3.1.1994, s. 3.


title: 2005/31/EF: Rådets afgørelse af 24. september 2004 om beskikkelse af et nederlandsk medlem af og en nederlandsk suppleant til Regionsudvalget

text:
               20.1.2005

               DA

               Den Europæiske Unions Tidende

               L 16/57

         RÅDETS AFGØRELSE
   af 24. september 2004
   om beskikkelse af et nederlandsk medlem af og en nederlandsk suppleant til Regionsudvalget
   (2005/31/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, særlig artikel 263,
   under henvisning til indstillingen fra Nederlandenes regering, og
   ud fra følgende betragtninger:

               (1)

               Rådet traf den 22. januar 2002 (1) afgørelse 2002/60/EF om beskikkelse af medlemmerne af og suppleanterne til Regionsudvalget.

               (2)

               Der er blevet en plads ledig som medlem af Regionsudvalget, efter at Wim VAN GELDER er trådt tilbage, og der er blevet en plads ledig som suppleant til Regionsudvalget, efter at Onno HOES er trådt tilbage, hvilket Rådet blev underrettet om den 6. september 2004 —

         TRUFFET FØLGENDE AFGØRELSE:
   Eneste artikel
   Følgende udnævnes til henholdsvis medlem af og suppleant til Regionsudvalget:

               a)

               som medlem:
               Onno HOES
               Gedeputeerde van de provincie Noord-Brabant
               som efterfølger for Wim VAN GELDER

               b)

               som suppleant:
               Wim VAN GELDER
               Commissaris van de Koningin in de provincie Zeeland
               som efterfølger for Onno HOES

         for den resterende del af mandatperioden, dvs. indtil den 25. januar 2006.

      Udfærdiget i Bruxelles, den 24. september 2004.

            På Rådets vegne

         L. J. BRINKHORST

            Formand

      (1)  EFT L 24 af 26.1.2002, s. 38.


Avis juridique important

|

32002D0105

2002/105/EF,EKSF,Euratom: Rådets afgørelse af 28. januar 2002 om rækkefølgen for udøvelse af formandshvervet for Rådet

EF-Tidende nr. L 039 af 09/02/2002 s. 0017 - 0017

Rådets afgørelseaf 28. januar 2002om rækkefølgen for udøvelse af formandshvervet for Rådet(2002/105/EF, EKSF, Euratom)RÅDET FOR DEN EUROPÆISKE UNION HAR -under henvisning til traktaten om oprettelse af Det Europæiske Fællesskab, særlig artikel 203, stk. 2,under henvisning til traktaten om oprettelse af Det Europæiske Kul- og Stålfællesskab, særlig artikel 27, stk. 2,under henvisning til traktaten om oprettelse af Det Europæiske Atomenergifællesskab, særlig artikel 116,under henvisning til Rådets afgørelse af 1. januar 1995 om fastsættelse af rækkefølgen for udøvelse af formandshvervet for Rådet(1), særlig artikel 1, stk. 2,under henvisning til forslag fra Tyskland og Finland af 18. januar 2002, ogud fra følgende betragtning:Vedtagelsen af denne afgørelse berører ikke andre ændringer af rækkefølgen for udøvelse af formandshvervet for Rådet, som Rådet eventuelt måtte vedtage, bl.a. i forbindelse med nye medlemsstaters tiltrædelse af Unionen -TRUFFET FØLGENDE AFGØRELSE:Artikel 1Der byttes om på de perioder, hvor henholdsvis Tyskland og Finland skal udøve formandshvervet for Rådet i andet halvår af 2006 og første halvår af 2007.Artikel 2Denne afgørelse offentliggøres i De Europæiske Fællesskabers Tidende.Udfærdiget i Bruxelles, den 28. januar 2002.På Rådets vegneJ. Piqué i CampsFormand(1) EFT L 1 af 1.1.1995, s. 220.